open-index/open-wikipedia-markdown huggingface dataset:
Höskuldur Þorsteinsson

**Höskuldur Þorsteinsson** var landnámsmaður í Suður-Þingeyjarsýslu. Hann fór til Íslands ásamt Héðni bróður sínum, en þeir voru synir Þorsteins þurs. Þeir námu land fyrir austan Laxá en innan Tunguheiði, sem er milli Tjörness og Kelduhverfis.

Héðinn bjó á Héðinshöfða en Höskuldur nam „lönd öll fyrir austan Laxá“ að því er segir í Landnámabók og bjó í Skörðum. Hann er sagður hafa drukknað í Höskuldsvatni, sem er við hann kennt. Hróaldur sonur hans giftist Ægileifu, dóttur Hrólfs Helgasonar magra.

## Tenglar
*
Vestmaður (landnámsmaður í Reykjadal)

**Vestmaður** var landnámsmaður í Suður-Þingeyjarsýslu. Hann kom til Íslands á skipi með Úlfi fóstbróður sínum og námu þeir Reykjadal að neðanverðu frá sjó, fyrir vestan Laxá, allt upp til Vestmannsvatns.

Kona Vestmanns hét Guðlaug en meira er ekki frá honum sagt í Landnámabók.

## Heimild
*
Úlfur (landnámsmaður)

**Úlfur** var landnámsmaður í Suður-Þingeyjarsýslu. Samkvæmt því sem segir í Landnámabók fór hann til Íslands á skipi með Vestmanni fóstbróður sínum. Þeir námu Reykjadal allan fyrir vestan Laxá, frá sjó upp til Vestmannsvatns, en ekkert segir um hvernig þeir skiptu með sér löndum.

Úlfur er sagður hafa búið undir Skrattafelli (líklega á Ytra-Fjalli).

## Heimild
*
How I Met Your Mother (2. þáttaröð)

**Önnur þáttaröð** bandaríska gamanþáttarins ***[[How I Met Your Mother]]*** fór af stað þann 18. september 2006 og kláraðist 14. maí 2007. Þættirnir voru 22 og hver þáttur var að meðaltali 22 mínútur að lengd. 

## Söguþráður
Árið 2030 sest Ted Mosby (Bob Saget talar fyrir hann) niður með dóttur sinni og syni til að segja þeim hvernig hann kynntist móður þeirra.

Ted Mosby (Josh Radnor) og Robin Scherbatsky (Cobie Smulders) eru núna par og hryggbrotinn Marshall Eriksen (Jason Segel) reynir að halda áfram að lifa lífinu án Lily Aldrin (Alyson Hannigan). Lily hefur áttað sig á að hún er ekki listamaður og snýr aftur til New York. Lily og Marshall endurnýja samband sitt og endar þáttaröðin á brúðkaupi þeirra. Barney Stinson (Neil Patrick Harris) tapar „slap bet“, sem leyfir Marshall að slá hann fimm sinnum, á hvaða tímapunkti sem er í framtíðinni, hvenær sem hann vill, sem hann gerir tvisvar í þáttaröðinni. Það kemur fram að Barney á svartan samkynhneigðan bróður (Wayne Brady). Barney trúir því að Bob Barker sé faðir hans og fer til Kaliforníu til að gerast þátttakandi í *The Price is Right*. Allir komast að því að Robin var kanadísk poppstjarna í byrjun 10. áratugarins (þrátt fyrir að myndbandið virðist gerast á seinni hluta 9. áratugarins þar sem sá tíundi kom ekki til kanada fyrr en í kringum '93), með smellinum „Let's Go To The Mall“. Barney horfir oft á tónlistarmyndbandið.

Í lokaþættinum segir Ted Barney að hann og Robin hafi ekki verið saman í nokkurn tíma vegna mismunandi skoðana sinna á hjónabandi. Þau sögðu engum það til að draga ekki athygli frá brúðkaupi Marshalls og Lily. Þáttaröðin endar á því að Barney er spenntur yfir því að Ted sé einhleypur aftur og að þeir munu mála bæinn rauðan.

## Aðalleikarar
* Josh Radnor sem Ted Mosby
* Jason Segel sem Marshall Eriksen
* Cobie Smulders sem Robin Scherbatsky
* Neil Patrick Harris sem Barney Stinson
* Alyson Hannigan sem Lily Aldrin
* Bob Saget sem framtíðar-Ted (aðeins rödd)

## Gestaleikarar
* Lyndsy Fonseca sem framtíðardóttir (2005-)
* David Henrie sem framtíðarsonur (2005-)
* Marshall Manesh sem Ranjit (2005-)
* Joe Nieves sem Carl, eigandi MacLarens barsins (2005-)
* Charlene Amoia sem þjónustustúlkan Wendy (2005-)
* David Burtka sem Scooter (2005-)
* Joe Manganiello sem Brad (2006-)
* Bryan Callen sem Bilson (2006-)

## Þættir

## Heimildir
Eyvindur Þorsteinsson

**Eyvindur Þorsteinsson** var landnámsmaður í Suður-Þingeyjarsýslu. Hann var sonur Þorsteins höfða, hersis á Hörðalandi. Eftir að faðir hans lést ákvað hann að fara til Íslands og bað þá Ketill hörðski bróðir hans að nema land fyrir sig líka ef hann skyldi ákveða að fara til Íslands síðar.

Eyvindur sigldi norður fyrir landið og tók land á Húsavík. Hann fór upp í Reykjadal og nam þar land upp frá Vestmannsvatni fyrir sig og bróður sinn. Náttfari hafði áður eignað sér dalinn og gert merki á tré („hafði merkt á viðum“) en Eyvindur  „gerði hann honum tvá kosti, at hann skyldi eiga Náttfaravík, eða alls ekki. Þangat fór Náttfari.“ Eyvindur bjó á Helgastöðum í Reykjadal. Hann sendi svo Katli orðsendingu um landnámið og kom Ketill síðar til Íslands og bjó á Einarsstöðum.

Synir Eyvindar voru Helgi bóndi á Helgastöðum, sem drukknaði á Grímseyjarsundi, og Áskell goði. Hann giftist dóttur Grenjaðar landnámsmanns á Grenjaðarstað. Einn sona þeirra var Víga-Skúta.

## Heimild
*
Grenjaður Hrappsson

**Grenjaður Hrappsson** var landnámsmaður í Suður-Þingeyjarsýslu. Hann var bróðir Geirleifs Hrappssonar landnámsmanns í Hörgárdal.

Grenjaður nam land, eins og segir í Landnámabók um „Þegjandadal og Kraunaheiði, Þorgerðarfell og Laxárdal neðan“ og bjó á Grenjaðarstað. Kona hans var Þorgerður Helgadóttir og sonur þeirra var Þorgils vámúli, afi Ófeigs Járngerðarsonar í Skörðum, sem tókst á við Guðmund ríka á Möðruvöllum. Dóttir Grenjaðar, ónefnd, giftist Áskeli syni Eyvindar Þorsteinssonar landnámsmanns í Reykjadal og var móðir Víga-Skútu.

## Heimild
*
Karl Steinröðarson

**Karl Steinröðarson** var landnámsmaður við vestanverðan Eyjafjörð. Hann nam Upsaströnd frá Upsum til Míganda. Þetta var upphaflega ysti hlutinn af landnámi Helga magra og hefur Karl því fengið land hjá honum. Í dag tilheyrir þetta land Dalvíkurbyggð.

## Heimild
*
Ketill hörðski Þorsteinsson

**Ketill hörðski Þorsteinsson** var landnámsmaður í Suður-Þingeyjarsýslu. Hann var sonur Þorsteins höfða, hersis á Hörðalandi. Eyvindur bróðir hans ákvað að fara til Íslands eftir að faðir þeirra lést og bað Ketill hann þá að nema land fyrir sig líka ef hann skyldi ákveða að fara til Íslands síðar.

Eyvindur nam land í Reykjadal eftir að hafa rekið Náttfara á brott og sendi svo bróður sínum orðsendingu um landnámið. Ketill kom þá til Íslands og settist að á Einarsstöðum í Reykjadal en Eyvindur bjó á Helgastöðum. Sonur Ketils var Konáll, faðir Einars sem bjó á Einarsstöðum og bærinn er kenndur við. 

## Heimild
*
Mælifell (Skagafirði)

**Mælifell** er bær, kirkjustaður og áður prestssetur framan til í Skagafirði vestanverðum. Bærinn stendur undir Mælifellshnjúk, einu þekktasta og mest áberandi fjalli Skagafjarðar. Vestan við hnjúkinn er Mælifellsdalur og þar um lá áður fjölfarin leið milli Norður- og Suðurlands, inn á Kjalveg og Stórasand.

Á meðal þekktustu presta sem þjónuðu Mælifellssókn má nefna Arngrím Jónsson lærða. Nú er á Mælifelli lítil steinkirkja, sem vígð var 1925.

## Heimildir
* Hallgrímur Jónasson: *Árbók Ferðafélags Íslands*. Skagafjörður. Ferðafélag Íslands, 1946.

## Tenglar
*Mælifellskirkja á kirkjukort.net
Mælifellshnjúkur

**Mælifellshnjúkur** er fjall í vestanverðum innsveitum Skagafjarðar. Hann er 1138 metrar á hæð, gnæfir yfir öll nærliggjandi fjöll og er mjög áberandi og eitt þekktasta fjall Skagafjarðar. Sagt er að í björtu veðri sjáist á hnjúkinn úr tíu sýslum. Af honum er einnig mjög víðsýnt og er því vinsælt að ganga á hann, enda er uppgangan tiltölulega auðveld.

Hnjúksins er getið í Landnámabók, þar sem sagt er frá því að Kráku-Hreiðar Ófeigsson, landnámsmaður í Tungusveit, kaus að deyja í Mælifelli. Nafnið vísar til þess að í sveitunum utan við hnjúkinn var frá alda öðli talið hádegi þegar sól var yfir honum. Hnjúkurinn hefur líka verið notaður til að spá fyrir veðri; ef þokubelti er um hann miðjan en toppurinn stendur vel upp úr er talið víst að þurrkur verði daginn eftir. Í austanverðum hnjúknum er fönn fram á sumar sem þykir líkjast hesti, séðum frá hlið. Hún minnkar svo þegar líður á sumarið og þegar hesturinn var farinn í sundur um bógana var talið að Stórisandur væri orðinn fær, en forn þjóðleið suður á Stórasand og Kjalveg lá um Mælifellsdal, vestan við hnjúkinn.

Undir hnjúknum er bærinn Mælifell, kirkjustaður og áður prestssetur.

Jakob H. Líndal rannsakaði jarðfræði Mælifellshnjúks og skrifaði grein um hana í Náttúrufræðinginn, 10. árg. 1940. Ýmsir hafa rannsakað fjallið síðar. Mælifellshnjúkur er gerður úr móbergi (kubbabergi og móbergstúffi) sem hvílir á miklu eldri basalthraunlögum. Hann hefur orðið til við gos undir þykkum ísaldarjökli á skammvinnu eldgosaskeiði sem kom upp í Skagafirði löngu eftir að aðaljarðlagastafli héraðsins hafði hlaðist upp og megindrættir landslagsins höfðu mótast. Drangey, Málmey, Þórðarhöfði og jarðmyndanir yst á Skaga urðu til á sama skeiði. Mælifellshnjúkur er talinn vera um milljón ára gamall.

## Heimildir
* Hallgrímur Jónasson: *Árbók Ferðafélags Íslands*. Skagafjörður. Ferðafélag Íslands, 1946.
* Hjalti Pálsson (ritstj.): *Byggðasaga Skagafjarðar* III. bindi. Lýtingsstaðahreppur. Sögufélag Skagfirðinga, 2004. ISBN 997-9861-134
Stórisandur

**Stórisandur** er landflæmi í óbyggðum norðan við Langjökul, gróðurlítið og mishæðótt. Sandurinn er í 700-800 metra hæð yfir sjávarmáli. Um hann lá fyrr á öldum *[[Skagfirðingavegur]]*, þjóðleið milli Norður- og Vesturlands, en oft var einfaldlega talað um að fara Stórasand. Leiðin var fremur greiðfær þótt sumstaðar lægi hún um stórgrýtt hraun og var vel vörðuð.

Þegar Stórisandur var farinn úr Skagafirði var haldið upp Mælifellsdal og yfir húnvetnsku heiðarnar, þvert á Kjalveg norðan Seyðisár. Við Sauðafell, skammt frá Kjalvegi, taka við melöldur með grunnum dölum á milli. Þær þóttu leiðigjarnar yfirferðar eins og gamall vísuhelmingur bendir til: „Átján öldur undir Sand / eru frá Sauðafelli.“ Þá tók Stórisandur við og af honum var svo komið á Arnarvatnsheiði og þaðan ýmist haldið niður með Hvítá til Borgarfjarðar eða suður Kaldadal.

Sunnan við sandinn er fjallið Krákur, sem er 1167 m á hæð og sést víða að. Grettishæð heitir strýta á sandinum og er stundum sagt að þar hafi Þorbjörn öngull grafið höfuð Grettis Ásmundarsonar.
Tvídægra

**Tvídægra** er heiðaflæmi á milli norðanverðs Borgarfjarðarhéraðs og Vestur-Húnavatnssýslu. Arnarvatnsheiði liggur öðrum megin við hana, Holtavörðuheiði hinum megin. Heiðin er fremur flöt og víða votlend og illfær, mikið um tjarnir og vötn en lágar hæðir og holt á milli. Margar ár og lækir renna frá vötnunum á heiðinni og í flestum þerira er einhver silungsveiði.

Tvídægra skiptist í þrjár heiðar, Húksheiði vestast, þá Núpsheiði og síðan Aðalbólsheiði, og eru þær kenndar við innstu bæina í Miðfjarðardölum: Húk í Vesturárdal, Efra-Núp í Núpsdal og Aðalból í Austurárdal.

Um Tvídægru var áður fjölfarin leið en vandrötuð og lentu ferðamenn þar oft í hrakningum. Á Tvídægru urðu Heiðarvíg, sem segir frá í Heiðarvíga sögu. Þar lenti líka Kolbeinn ungi Arnórsson í hrakningum með menn sína á Sturlungaöld.
Þórólfur Skallagrímsson

**Þórólfur Skallagrímsson** (d. 937) var íslenskur fornkappi, sonur Skallagríms Kveldúlfssonar og eldri bróðir Egils Skallagrímssonar. Hann var sagður manna fríðastur, fremstur í öllum íþróttum og afar vinsæll, öfugt við Egil. Þrátt fyrir það var samkomulag þeirra gott og þeir voru nánir. 

Þórólfur ólst upp á Borg á Mýrum en fór ungur að árum til Noregs og dvaldist þar lengi. Þar komst hann í vináttu við Eirík blóðöx og fór með honum í ferðalög, meðal annars til Bjarmalands þar sem Eiríkur hitti Gunnhildi sem síðar varð kona hans. Eftir nokkurra ára dvöl í Noregi fór Þórólfur til Íslands og kom aftur með Ásgerði Bjarnardóttur, sem hann kvæntist síðan, og Egil bróður sinn, sem þá var unglingur.

Þeir bræður Þórólfur og Egill fóru saman í víking, herjuðu við Eystrasalt og auðguðust mjög. Þeir voru taldir óvinnandi þegar þeir börðust hlið við hlið. Síðan ákváðu þeir að fara til Englands. Þar gerðust þeir menn Aðalsteins konungs, sem vantaði málaliða, létu prímsignast og börðust gegn Skotum. Aðalsteinn setti þá hvorn fyrir sína sveitina. Egill vildi ekki skiljast við bróður sinn en lét þó undan. Skotar sóttu harðar að Þórólfi og mönnum hans og fór svo að Þórólfur féll. Segir svo frá í Egils sögu: „Þórólfur gekk svo fram, að fáir voru menn hans fyrir honum, en þá er hann varði minnst, þá hlaupa þar úr skóginum Aðils jarl og sveit sú, er honum fylgdi; brugðu þegar mörgum kesjum senn á Þórólfi, og féll hann þar við skóginn, en Þorfinnur, er merkið bar, hopaði aftur, þar er liðið stóð þykkra, en Aðils sótti þá að þeim, og var þar þá orusta mikil. Æptu Skotar þá siguróp, er þeir höfðu fellt höfðingjann.“

Egill sá hvað var að gerast, þaut á vettvang og drap alla sem fyrir honum urðu en varð of seinn til að bjarga bróður sínum. Hann harmaði Þórólf mjög og kvað tvær vísur. Er þetta hin síðari:

:Valköstum hlóð eg vestan
:vang fyr merkistangir
:ótt var él það sótti eg
:Aðils bláum Naðri.
:Háði ungr við Engla
:Áleifr þrymu stála;
:hélt - né hrafnar sultu
:Hringr á vopna þingi.

Ásgerður ekkja Þórólfs giftist síðan Agli. Þau Þórólfur áttu aðeins eina dóttur saman, Þórdísi. Hún giftist Grími Svertingssyni lögsögumanni á Mosfelli og dvaldist Egill hjá þeim síðustu æviárin.
Grímsá

**Grímsá** er bergvatnsá í Borgarfirði og rennur um Lundarreykjadal. Hún er 42 km löng með upptök í Reyðarvatni í 325 m hæð og endamark þar sem hún rennur í Hvítá.
Hún er ein af bestu laxveiðiám landsins, en þar veiddust áður margir stórlaxar, þó þeir séu nú sjaldséðir.

Laxgengur hluti Grímsár er um 32 kílómetrar en þá eru eftir um tíu kílómetrar að upptökunum í Reyðarvatni, inn af Lundarreykjadal, en það er gott bleikjuveiðivatn. Efst í Lundarreykjadal rennur þveráin Tunguá í Grímsá og er hún einnig laxgeng. Af þekktum veiðistöðum í ánni má nefna Laxfoss, fyrir neðan mynni Lundareykjardals, Strengina og Svartastokk. Laxveiði hefur verið stunduð í Grímsá frá landnámsöld en fyrst er vitað um stangaveiði þar 1862 og voru þar Englendingar á ferð. Lengi vel voru það einkum enskir veiðimenn sem veiddu í Grímsá. Við Laxá var reist glæsilegt veiðihús 1972 sem teiknað er af bandaríska arkitektinum Ernst Schwiebert og það tekið í notkun 1973.
## Heimildir
* 
*
Vaðalfjöll

**Vaðalfjöll** eru tveir  blágrýtisgígtappar sem standa um  100 metra upp úr Þorskafjarðarheiði. Auðvelt er að ganga að fjöllunum og upp á tindana.

## Heimild
Vaðalfjöll (vestfirdir.is)
The Spectacular Spider-Man

**The Spectacular Spider-Man** (ísl. Stórfenglegi köngulóarmaðurinn) eru bandarískir teiknimyndaþættir hannaðir af Greg Weisman og Victor Cook. Þættirnir voru sýndir á árunum 2008-2009. Hætt var við gerð þriðju þáttaraðarinnar vegna veseninu sem varð við kaup Disney á Marvel haustið 2009 og í staðinn verður búinn til ný þáttaröð byggð á *Ultimate Spider-Man*-blöðunum. Þáttunum var lýst sem blöndu af upprunalegu blöðunum, Ultimate-syrpunni og kvikmyndunum. Þeir fengur frábæra dóma frá gagngrýnendum og aðdáendum blaðanna. Þættirnir hafa ekki enn hafið sýningar á Íslandi.

## Persónur og leikarar
**Peter Parker/Köngulóarmaðurinn** — Unglingspiltur sem gengur í Midtown High. Eftir að hafa verið bitinn af erfðabreyttri könguló fékk Peter ofurkrafta. Hann gerðist Köngulóarmaðurinn eftir að frændi hans var myrtur af glæpamanni. Raddsettur af Josh Keaton.

*Gwen Stacy* — Besta vinkona Peters og er ástfangin af honum. Raddsett af Lacey Chabert.

*Harry Osborn* — Besti vinur Petes. Lifir í lúxuslífi hjá ríkum foreldrum en langar heitast að faðir sinni virði sig. Raddsettur af James Arnold Taylor.

*Norman Osborn* — Faðir Harrys. Hann á stórfyrirtækið OsCorp. Hann er dónalegur og hrokafullur vísindamaður. Hann álítur Peter betri en son sinn. Raddsettur af Alan Rachins.

*May frænka* — Forráðakona Peters og ekkja Bens Parkers. Veit ekki að hann er Köngulóarmaðurinn og þolir ekki þegar hann kemur seint heim. Hún reynir hvað hún getur að sjá fyrir honom. Raddsett af Deboruh Strang.

*Eddie Brock/Venom* — Hálfgerður stóri bróðir Peters í gegnum foreldra þeirra. Hann vinnur á rannsóknarstofa Dr. Connors. Hann verður seinna illmennið Venom. Raddsettur af Benjamin Diskin.

*Mary Jane Watson* — Frænka vinkonu May frænu og May vill að Peter fari með á henni á haustballið. Mary Jane segir Peter að hún sé ekki að leita eftir sambandi og þau verða góðir vinir. Raddsett af Vanessu Marshall.

*J. Jonah Jameson* — Skapstyggi ritsjóri Daily Bugle og hatar Köngulóarmanninn. Raddsettur af Daran Norris.

*L. Thompson Lincoln/Tombstone/The Big Man of Crime* — Skúrkur sem ræður yfir glæpaheimum New York-borgar. Raddsettur af Kevin Michael Richardson og Keith David (bara í fyrsta þættinum).

*George Stacy* — Lögregluforing og faðir Gwen. Hann telur Köngulóarmannin hetju og fattar svo hver hann er. Raddsettur af Clancy Brown.

*Flash Thompson* — Fyrirliði ruðningsliðsins og dýrkar að stríða Peter. Hins vegar er hann mesti aðdáandi Köngulóarmannsins. Raddsettur af Joshua LeBar.

*Liz Allan* — Klappstýra og ein af vinsælu stelpunum. Hún var kærasta Flash en féll síðan fyrir Peter. Raddsett af Alönnu Ubach.

*Green Goblin* — Ofurskúrkur sem ætlar sér að ná völdum yfir glæpaheiminum. Hann klæðist grænum brynbúning og flýgur um á svifdreka og er með graskerssprengjur. Raddsettur af Steve Blum.

## Þættir
### Fyrsta þáttaröð (2008)

**Önnur þáttaröð (2009)**
How I Met Your Mother (3. þáttaröð)

**Þriðja þáttaröðin** af bandaríska gmanþættinum *[[How I Met Your Mother]]* byrjaði 24. september 2007 og lauk þann 19. maí 2008. Þættirnir voru 20 og hver var að meðaltali 22 mín. að lengd. CBS sýndi þættina á mánudagskvöldum í Bandaríkjunum til 10. desember 2007 þegar útstendingar trufluðust vegna verkfalls handritshöfunda en þáttaröðin seri aftur 17. mars 2008. Þáttaröðin var sýnd á þriðjudagskvöldum á Stöð 2.

## Söguþráður
Robin snýr aftur úr ferð til Argentínu  með kærastanum Gael (Enrique Iglesias) og verður Ted að sætta sig við Robin er bara vinur hans. Marshall og Lily ákveða að flytja í sitt eigið húsnæði og verða ástfangin af íbúð sem þau hafa ekki efni á. Marshall kemst að því að Lily er haldin kaupæði og skuldi mikla peninga, sem kemur í veg fyrir að þau geti tekið hagstætt lán. Þrátt fyrir það geta þau keypt draumaíbúðina en komast þá að því að hún er illa staðsett og í mun verra ástandi en þau gerðu sér greinfyrir. Barney er sleginn í þriðja skiptið á þakkargjörðinni en Marshall kallar hátíðina „Slapsgiving“.

Ted segir börnunum sínum að hann hitti móður þeirra í gegum sögu af gulu regnhlífinni hennar. Hann finnur regnhlífina á klúbbi og tekur hana heim með sér eftir að hafa farið í partý á degi heilags Patreks þar sem framtíðar-konan hans var, þrátt fyrir að þau hafi ekki hist. Ted reynir að heilla Stellu (Sarah Chalke), húðsjúkdómalækni sem hann fer til vegna vandræðalegs húðflúrs. Þetta leiðir til eftirminnilegs tveggja mínútna stefnumóts, sem inniheldur samtal, kvöldmat, kvikmynd, kaffi, tvær leigubílaferðir og koss, allt á innan við tveimur mínútum. Robin sefur hjá Barney eftir að hann huggar hana eftir sambandsslit, sem leiðir til þess að Ted vill ekki vera vinur hans lengur. Eftir það ákveður Ted að vera ekki vinur Barneys lengur. Á meðan fer ókunnug kona að eyðileggja tilraunir Barneys til að næla í stelpur. Það reynist var Abby (Britney Spears), ritari Stellu, en hún er fúl út í hann fyrir að hafa ekki hringt í hana eftir að þau sváfu saman.

Í lokaþættinum, eftir að Ted og Barney lenda hvort í sínu bílslysinu og lenda á spítala, endurnýja þeir vináttuna. Það kemur í ljós að Barney ber miklar tilfinningar til Robin og Ted biður Stellu að giftast sér.

## Aðalleikarar
* Josh Radnor sem Ted Mosby
* Jason Segel sem Marshall Eriksen
* Cobie Smulders sem Robin Scherbatsky
* Neil Patrick Harris sem Barney Stinson
* Alyson Hannigan sem Lily Aldrin
* Bob Saget sem framtíðar-Ted (aðeins rödd)

## Gestaleikarar
* Lyndsy Fonseca sem framtíðardóttir (2005-)
* David Henrie sem framtíðarsonur (2005-)
* Marshall Manesh sem Ranjit (2005-)
* Joe Nieves sem Carl, eigandi MacLarens barsins (2005-)
* Charlene Amoia sem þjónustustúlkan Wendy (2005-)
* David Burtka sem Scooter (2005-)
* Joe Manganiello sem Brad (2006-)
* Bryan Callen sem Bilson (2006-)
* Sarah Chalke sem Stella
* Britney Spears sem Abby
* John Cho sem Jefferson Coatsworth

## Þættir

## Heimildir
Norðurfrísnesku eyjarnar

**Norðurfrísnesku eyjarnar** er eyjaklasi í Norðursjó meðfram þýsku og dönsku ströndunum. Eyjaklasinn er í Vaðhafinu nyrst í Þýskalandi og teygir sig allt til dönsku borgarinnar Esbjerg. Margar eyjanna eru álitlega stórar og eru í byggð. Sumir vilja meina að dönsku eyjarnar tilheyri ekki Norðurfrísnesku eyjunum, heldur séu eigin eyjaklasi. Jarðfræðilega og sögulega eru þær þó af sama meiði.

## Jarðfræði
Langflestar eyjarnar voru áður fyrr miklu stærri og voru að hluta tengdar meginlandinu. En stormar og straumar hafa brotið af eyjunum, þannig að með tímanum hafa þær minnkað og í flestum tilfellum fjarlægst meginlandið. Nokkrar eyjar hafa klofnað í miklum flóðum. Það á við um eyjarnar Nordstrand og Pellworm, en þær voru ein eyja til 1634 er óveður mikið (*Burchardi-flóðið*) braut þær í sundur. Í dag er Nordstrand orðin landföst. Enn í dag eiga sér stað breytingar á eyjunum. Þær eiga það til að brotna meira niður en einnig að stækka, eftir því sem við á hverju sinni. Örfáar eyjar eru aðeins sandrif og eru ekki í byggð. Eyjan Amrum fyrir sunnan Sylt er nær eingöngu gerð úr sandi og er reyndar stærsta rif Þýskalands. Þar búa samt um níu þúsund manns.

## Samgöngur

Siglt er út í flestar eyjar með bátum og ferjum. Sökum þess hve Vaðhafið er grunnt er það þó erfiðleikum háð. Búið er að tengja nokkrar eyjar, svo sem Oland og Langeness, með smáteinum sem handknúin lest fer eftir. Eyjan Sylt er tengd meginlandinu með járnbrautarbrú. Hægt er að stíga upp í lestina í bænum Klanxbüll en bílar eru aðeins settir á lestina í Hamborg. Eingöngu danska eyjan Rømø er tengd með bílabrú frá meginlandinu. Í fjöru myndast víðáttumiklar leirur í kringum eyjarnar (*Watten* á þýsku). Við þær aðstæður er hægt að komast fótgangandi í margar eyjar. Slíkt er hins vegar hættulegt sökum fjarlægðar og sökum þess að það flæðir hratt að. Mælt er með að göngur um leirurnar séu eingöngu í fylgd með vönum leiðsögumönnum.

## Saga
Upphaflega bjuggu frísar á eyjunum. Þeir lutu Danakonungi í gegnum aldirnar. Eyjarnar urðu síðan hluti af hertogadæminu Slésvík. En Bismarck hrifsaði Slésvík til sín í dansk-þýska stríðinu 1864 og urðu þær því eign Prússlands. Í atkvæðagreiðslu íbúa Slésvíkur 1920 kusu íbúar Rømø að sameinast Danmörku á ný og er eyjan því dönsk í dag. Allar eyjar þar fyrir sunnan eru hins vegar þýskar. Reyndar er norðuroddi eyjarinnar Sylt einnig nyrsti oddi Þýskalands.

## Listi eyjanna
Eftirfarandi listi yfir Norðurfrísnesku eyjanna tekur aðeins fyrir byggðar eyjar. Eyjarnar eru taldar frá norðri til suðurs.

Danskar eyjar:

Þýskar eyjar:

## Heimildir
*
Steinn Steinsen

**Steinn Steinsen Moritzsson** (20. júní 1891 - 19. febrúar 1981) var bæjarstjóri á Akureyri á árunum 1934-1958.  Hann hefur verið bæjarstjóri lengst allra á Akureyri, þ.e. í 24 ár. Steinn var byggingarverkfræðingur að mennt.
Fellsströnd

**Fellsströnd** er sveit í Dalasýslu. Hún tekur við utan við Hvammssveit og eru sveitarmörkin um Hólsá en ströndin nær út að Klofningi, þar sem Skarðsströnd tekur við. Þar er allmikil skógrækt. Margar jarðir í sveitinni eru nú komnar í eyði.

Innsti bær sem nú er í byggð á Fellsströnd er Breiðabólstaður. Þar hefur sama ættin búið frá miðri 18. öld. Þaðan var Friðjón Þórðarson ráðherra. Nokkru utar er eyðibýlið Skógar og þaðan er nær samfellt skóglendi út að Staðarfelli, kirkjustað og fornu höfuðbóli á ströndinni, þar sem höfðingjar sátu löngum. Einn hinna fyrstu var Þórður Gilsson, faðir Hvamm-Sturlu. Af síðari alda bændum á Staðarfelli er Bogi Benediktsson fræðimaður einna þekktastur og seint á 19. öld var Hannes Hafstein þar um tíma. Seinna var húsmæðraskóli á Staðarfelli en nú er þar starfsemi á vegum SÁÁ.

Við Ytrafellsmúla breikkar undirlendið og margar eyjar eru fyrir landi. Flekkudalur og Galtardalur ganga inn á milli fjallanna. Þar er svokölluð Efribyggð. Í landi eyðijarðarinnar Ytrafells er eitthvert mesta skóglendi sýslunnar. Landnámsjörð Kjallaks gamla, Kjallaksstaðir, er vestan Kjallaksstaðaár og síðan tekur við Vogur, sem Bjarni Jónsson frá Vogi kenndi sig við. Þar er minnisvarði um hann.

Utarlega á Fellsströnd er Arnarbæli, sem þótti ein besta jörð landsins fyrr á öldum. Vestan Arnarbælis er Dagverðarnes,sem nú er í eyði. Þar nær Dalasýsla lengst til vesturs, að eyjunum frátöldum. Klofningsfjall er yst á nesinu. Fram af því er klofinn klettastapi, Klofningur. Sprengt var úr honum miðjum þegar vegurinn var lagður. Um hann eru mörkin milli Fellsstrandar og Skarðsstrandar.

## Heimildir
*
Hraun (Fljótum)

**Hraun** eru bær í Fljótum í Skagafirði, ysti bær í héraðinu að austan. Ysti bærinn í vestanverðri Skagafjarðarsýslu, yst á Skaga, heitir einnig Hraun en sá er munur að þar er nafnið í eintölu en hér er það haft í fleirtölu. Bæirnir liggja álíka norðarlega en Hraun á Skaga þó aðeins utar.

Frá Hraunum eru góð útsýn um Fljótin og yfir Skagafjörð. Bærinn stendur í brekku fyrir ofan Miklavatn og milli þess og sjávar er langur grandi sem kallast Hraunamöl. Þaðan var útræði áður fyrr. Norðan við hana er vik er nefnist Hraunakrókur. Þar var drepinn hvítabjörn sem gekk á land á Hraunum árið 1870. Þjóðleiðin til Siglufjarðar lá og liggur enn framhjá Hraunum—áður upp Hraunadal um Siglufjarðarskarð en nú um Almenninga og Strákagöng—og þar var því mjög gestkvæmt fyrr á tíð. Seint á 19. öld var komið þar á fót verslun sem síðar fluttist þó til Haganesvíkur.

Á Hraunum var löngum stórbýli, enda fylgja jörðinni ýmis hlunnindi, svo sem veiði í Miklavatni og æðarvarp.. Einna þekktastur Hraunabænda á síðari öldum er Einar Baldvin Guðmundsson (1841–1910), alþingismaður og kaupmaður. Hann var þríkvæntur og átti fjölda barna og kallast afkomendur hans Hraunaætt.

## Tilvísanir
Skarðsströnd

**Skarðsströnd** er sveit í Dalasýslu, sem er á milli Hvammsfjarðar og Gilsfjarðar. Mörkin milli Fellsstrandar og Skarðsstrandar eru um Klofning, klettarana fram af Klofningsfjalli, sem skilur á milli sveitanna. Skarðsströnd nær svo inn að Fagradalsá, en þar tekur Saurbærinn við.

Nokkuð breitt undirlendi er frá Klofningi að Skarði á Skarðsströnd en þar eru margir bæir farnir í eyði þótt landið sé vel gróið og búsældarlegt. Ballará er þó enn í byggð. Þar bjó meðal annars Pétur Einarsson, sem skrifaði *[[Ballarárannáll|Ballarárannál]]*. Seinna bjó þar séra Eggert Jónsson, sem sumir telja að hafi að hluta verið fyrirmyndin að séra Sigvalda í *[[Maður og kona|Manni og konu]]* eftir Jón Thoroddsen. 

Helsta höfuðból á Skarðsströnd og raunar eitt helsta höfuðból landsins fyrr á öldum er Skarð. Þar hefur sama ættin búið frá 11. öld og jafnvel allt frá landnámsöld. Margir þekktir einstaklingar af ætt Skarðverja hafa búið á Skarði og þekktust allra kannski Ólöf ríka Loftsdóttir, sem bjó á Skarði á 15. öld. Kirkja er á Skarði og átti hún áður margt góðra gripa en nu er fátt eftir nema altaristafla sem sagt er að Ólöf hafi gefið. Tvær frægar skinnbækur eru líka kenndar við Skarð. Í Skarðsstöð, hinni fornu höfn Skarðverja, er smábátahöfn og er þar nokkur útgerð, ekki síst á grásleppu. Þar var fyrsta fasta verslun í Dalasýslu og hófst 1890.

Nokkru innar á ströndinni er höfuðbólið Búðardalur, sem ekki má rugla saman við kauptúnið Búðardal við Hvammsfjörð. Þekktastur bænda í Búðardal er Magnús Ketilsson sýslumaður, sem stundaði þar merkar jarðyrkjutilraunir á 18. öld og skrifaði fjölda fræðirita. 

Innst á Skarðsströnd eru svo bæirnir Ytri- og Innri-Fagridalur. Í Ytri-Fagradal er nú unnið að sauðfjárræktarverkefni sem felst í því að ala lömb á hvönn, sem þykir skila sér í bragðinu af kjötinu.

## Heimildir
* *
Hálfdan Narfason

**Hálfdan Narfason** (d. 1568) var prestur í Felli í Sléttuhlíð í Skagafirði á 16. öld. Hann var talinn rammgöldróttur og eru til um hann ýmsar þjóðsögur en hin þekktasta segir frá því þegar hann reyndi að sækja húsfreyjuna í Málmey í tröllaheldur.

Hálfdan var bróðursonur Einars Benediktssonar, ábóta í Munkaþverárklaustri, en ætt hans er annars óþekkt. Hann var orðinn prestur á Hólum í Hjaltadal 1507 en var síðar mjög lengi prestur á Felli, allt til dauðadags. Fátt er vitað um hann með vissu en um hann og galdrakunnáttu hans hafa þó spunnist margar sögur. Flestar segja þær frá smáatvikum eða meinlausum glettum, eða þá að séra Hálfdan notar kunnáttu sína öðrum til hjálpar, enda var hann kenndur við hvítagaldur en ekki svartagaldur.

Þekktust er sagan af því þegar bóndinn í Málmey leitaði til Hálfdanar eftir að kona hans hvarf á aðfangadag á tuttugasta og fyrsta vetri þeirra í eynni en enginn mátti búa lengur en tuttugu ár þar (sumir segja nítján). Hálfdan sagðist ekki geta náð konunni aftur en fékkst þó til að reyna. Settust þeir hann og bóndinn þá á gráan hest sem stóð við kirkjugarðinn á Felli og þaut hesturinn á ógnarhraða eftir sjónum út fyrir Dalatá og Siglunes. Í eitt skipti var eins og hesturinn hrasaði og bóndinn rak upp óp en Hálfdan sagði: „Þar skriplaði á skötu og haltu kjafti“.

Þeir héldu áfram þar til komið var undir Hvanndalabjarg (aðrir segja Ólafsfjarðarmúla), þar sem presturinn knúði dyra á bjarginu og komu þá út tvær konur og leiddu Málmeyjarhúsfreyju á milli sín, en hún var orðin „næsta torkennileg og ólík því, sem hún var áður, þrútin og blá að yfirlit og hin tröllslegasta; krossmark var í enni konunnar með réttum holdslit“. Bóndanum varð svo mikið um að hann vildi ekkert við konu sína tala og hurfu þeir frá við svo búið.

## Heimildir
* 
*
Glerhallavík

**Glerhallavík** er vík undir hömrum Tindastóls á Reykjaströnd við Skagafjörð, norðan Reykja.  Hún er þekkt vegna glerhalla sem voru þar í fjörunni en það eru holufyllingar úr kvarsi sem hafa losnað úr berginu og slípast í brimi í fjörunni. Steinataka í Glerhallavík er bönnuð nema með leyfi landeigenda. 

## Tilvísanir

## Tengill
Búðir

**Búðir** eru vestast í Staðarsveit á sunnanverðu Snæfellsnesi. Hraunhafnará fellur um Búðahraun og um Búðaósana í sjó fram. Þar hét áður Hraunhöfn. Þangað hafa kaupskip komið allt frá því er land byggðist og hófst verslun þar snemma. Verslunarsvæði Búða var allt sunnanvert Snæfellsnes og Mýrasýsla á einokunartímanum. Mikil útgerð var frá Búðum og hákarlaveiðar allt fram til 1933, en í dag er gert út á ferðamenn að sumarlagi og starfrækt þar hótel.

## Búðakirkja
Bendt Lauridsen í Hraunhöfn fékk árið 1701 leyfi frá Jóni biskupi Vídalín til að byggja kirkju að Búðum. Ekki fannst kirkjustæði og gömul kona sagði að taka ætti þrjár örvar og merkja eina, láta síðan mann snúa sér svo svimaði og lægi við yfirliði og skjóta öllum örvunum. Kirkjuna átti svo að reisa þar sem merkta örin lenti. Hún lenti í stórri hraunkvos sem var fyllt af sandi og kirkjan reist þar. Bendt greiddi kostnaðinn við upprunalegu torfkirkjuna að mestu, en með tilstyrk kaupmanna og skipara, og kirkjan var vígð 1703. Árið 1816 var Búðakirkja lögð niður með konungsbréfi. Guðmundur nokkur lét lengi reyna á að fá kirkjuna aftur en varð ekkert ágengt, og umleitunum var hætt um tíma eftir lát hans. Steinunn, ekkja Guðmundar, fór síðan að fá vitrun frá Bendt og hóf þá sjálf að vinna í að fá kirkjuna aftur.

Árið 1847 var gefin út afturköllun og birt á prestastefnu 1849 um að byggja mætti aftur kirkju á Búðum og bæri Búðamönnum að fjármagna hana að fullu og viðhalda. Steinunn hafði haldið vel utan um kirkjugripina, skrúða og annað. Á þessum tíma var aðeins messað þriðja hvern helgidag á sumri og sjötta hvern á vetri. Steinunn tók upprunalega hurðarhringinn sem á stóð „1703 Bendt Lauridsen og Marínar Jensdóttur Forær“ og lét letra á hann hinum megin „Kirkjan er endurreist ár 1848 án styrks þeirra andlegu feðra.“ Sá hringur er enn í hurðinni.

Árið 1951 var kirkjan endurbætt og rafmagn leitt í kirkjuna. Hún var síðan endurreist eftir upprunalegum teikningum frá Danmörku á árunum 1984–86, og vígð að nýju 6. september 1987.

## Í kvikmyndum og sjónvarpsþáttum
Nokkur atriði úr þáttaröðinni Nonni og Manni voru tekin upp við kirkjuna. Árið 2013 kom kirkjan við sögu í kvikmyndinni Málmhaus. 

## Heimildir
* 
*
Búðahraun

**Búðahraun** er hraunbreiða á milli Staðarsveitar og Breiðuvíkur á sunnanverðu Snæfellsnesi. Hraunið nær austan frá Búðum og í sjó fram í Faxaflóa og nær vestur að Hraunlandarifi. Uppsprettu þess má rekja til Búðakletts (88 m), sem rís fyrir miðju hrauni.
 
Gígbarma Búðakletts má sjá að austanverðu, en sjálfur gígurinn er opinn til vest-suðvesturs hvaðan leggur sig út Búðahellir, 382 m að lengd, meðfram gígnum. Opnast hellir þessi til norðurs vestan við Búðaklett og hægt er að ganga á Búðaklett og inn í Búðahelli, ef hafðir eru meðferðis ljósgjafar til að lýsa leið. Þótt úfið sé að sjá, er Búðahraun ágætlega vel fallið til gönguferða og frá fornu fari hefur legið þar í gegn gata, Klettsgata, mjó, hlykkjótt og grýtt leið frá Búðum til Hraunlanda sem mikið var farin áður fyrr. Í dag er Hraunlönd eyðibýli í vesturjaðri hraunsins.

## Gróðurfar
Búðahraun er þekkt fyrir fjölbreytt gróðurfar og hafa þar fundist rúmlega 130 tegundir af plöntum. Þar má finna 11 af 16 tegundum íslenskra burkna, sóleyjar og blágresi sem nær allt að 1 m á hæðina. Þá má finna þar fágætari friðaðar jurtir eins og skrautpunt og fjögurra laufa smára. Austurhluti Búðahrauns, frá Búðaósum og upp að Þjóððólfshelli og til sjávar var friðað árið 1977.

## Heimildir
* 
*
Eldborgarhraun

**Eldborgarhraun** liggur vestan við þjóðveginn á milli Kaldár og Haffjarðarár. Kaldá aðgreinir Eldborgarhraun (33 km2) og Barnaborgarhraun 9 km2). Hraunið er vel kjarri vaxið og einnig er þar nokkuð skóglendi. Skógurinn var mikið höggvin á árum áður, en er í örum vexti og er *eldra* (sjá neðar) hraunið víða vaxið allþéttu háu birki. Sjálf Eldborgin er formvogur eldstöð sem rís um 60 m yfir hraunið í kring og keilan um 50 m djúpur gígur, sá stærsti af fimm á um 1 km langri gossprungu. Jarðfræðingar eru ekki sammála um aldur hraunsins og telja sumir að það hafi myndast í einu gosi fyrir um 5-8 þúsund árum en aðrir að það hafi myndast í tveimur gosum og það yngra runnið á sögulegum tíma. Ætla má að taki um 3 tíma að ganga um Eldborgarhraun og upp á sjálfa Eldborgina.
## Heimildir
* 
*
How I Met Your Mother (5. þáttaröð)

**Fimmta þáttaröð** bandarísku gamanþáttanna *[[How I Met Your Mother]]* fór af stað þann 21. september 2009 og lauk 24. maí 2010. Þáttaröðin samanstendur af 24 þáttum og er hver þeirra að meðaltali 22 mín. að lengd. CBS sýndi 5. þáttaröðina á mánudagskvöldum í Bandaríkjum. Serían hefur ekki enn verið sýnd hér á landi.

## Söguþráður
Ted byrjar fyrsta daginn sinn sem kennari, standandi í miðri kennslustofu - þrátt fyrir að móðirin hafi verið þar, reynist þetta þó ekki vera arkitektatíminn sem hann átti að vera að kenna. Barney og Robin hafa átt í kynferðislegu samabandi um sumarið og Lily læsir þau inni í herbergi og neyðir þau til að ákvarða hvað samband þeirra er. Eftir erfiðan tíma ákveða þau að hætta saman. Robin lýsir þessu þó þannig að þau séu tveir vinir að byrja aftur saman. Barney snýr strax til eldri siða, og notar leikjabókina til að ná í konur. Í gegnum þáttaröðina sjást merki þess að Robin og Barney sjái eftir sambandinu.

Ted byrjar samband með nemanda sem heitir Cindy (Rachel Bilson) og kemur í ljós að herbergisfélagi hennar sé framtíðar-konan hans. Robin hittir Don, nýjan samstarfsmann í morgunþættinum. Þrátt fyrir að henni líki ekki við hann í fyrstu byrja þau saman eftir nokkurn tíma og flytja inn saman. Í lok seríunnar hætta þau saman þegar Don tekur starfi í Chicago, þrátt fyrir að Robin hafi hafnað starfinu til að geta verið með honum. Marshall lemur Barney í fjórða sinn, aftur á þakkargjörðinni. Ted kaupir hús, sem þarfnast mikilla viðgerða, en það kemur seinna fram að þetta er húsið sem Ted mun búa í með fjölskyldunni.

Lily og Marshall ræða hugmyndina um að eignast barn, þrátt fyrir að Lily sé óviss. Parið ákveður að láta það eiga sig þar til þau sjá síðasta tvífara hópsins. Að lokum sér Lily mann sem hún telur vera síðasta tvífarann, þó að restin af hópnum mótmæli því, sýnir það að þau eru bæði tilbúin til að eignast barn.

## Aðalleikarar
* Josh Radnor sem Ted Mosby
* Jason Segel sem Marshall Eriksen
* Cobie Smulders sem Robin Scherbatsky
* Neil Patrick Harris sem Barney Stinson
* Alyson Hannigan sem Lily Aldrin
* Bob Saget sem framtíðar-Ted (aðeins rödd)

## Gestaleikarar
* Lyndsy Fonseca sem framtíðardóttir 
* David Henrie sem framtíðarsonur 
* Marshall Manesh sem Ranjit 
* Joe Nieves sem Carl, eigandi MacLarens barsins 
* Charlene Amoia sem þjónustustúlkan Wendy 
* Rachel Bilson sem Cindy
* Jennifer Lopez sem Anita
* Stacy Keibler sem flottur barþjónn
* Amanda Peet sem Jenkins
* Carrie Underwood sem Tiffany
* Cristine Rose sem Virgina Mosby
* Malin Akerman sem kvikmyndar-Stella
* Chris Kattan sem Jed Mosby
* David Burtka sem Scooter
How I Met Your Mother (4. þáttaröð)

**Fjórða þáttaröð** bandaríska gamanþáttarins *[[How I Met Your Mother]]* fór af stað þann 22. september 2008 og lauk 18. maí 2009. Þáttaröðin samanstóð af 24 þáttum og var hver þeirra að meðaltali 22 mín. að lengd. CBS sýndi þættina á mánudögum í Bandaríkjunum. Þeir voru sýndir á þriðjudagskvöldum á Stöð 2.

## Söguþráður
Stella játast Ted. Robin tekur nýju starfi í Japan en hættir fljótlega og snýr aftur til NEw York til að fara í brúðkaup Teds. Stella yfirgefur Ted við altarið og byrjar aftur með barnsföður sínum, Tony. Barney glímir við tilfiningar sínar í garð Robin þegar fyrirtækið hans setur hann í framkvæmdarhóp nýs fyrirtækis, Goliath National Bank (GNB).

Marshall og Lily flytja inn í nýju íbúðina og velta því fyrir sér hvort að þau séu tilbúin til að eignast börn. Robin verður sambýlingur Teds þegar hún fær starf sem stjórandi morgunþáttar sem fer í loftið klukkan fjögur á morgnana. Ted kemst að því að Barney er ástfanginn af Robin þegar Ted og Robin byrja að sofa saman til að koma í veg fyrir sífelldar deilur.

Ted kemst að því að Lily hefur eyðilagt öll sambönd hans með konum sem henni líkaði ekki við og gæti hafa hjálpað til við sambandsslit hans og Robin. Robin og Ted enda á því að tala um það, og verður það til þess að vinátta þeirra verður betri. Þegar Barney sefur loksins hjá 200. konunni, eftir að hafa nuddað því framan í strák sem stríddi honum þegar hann var yngri, hugsar hann um hvað hann eigi að gera það sem eftir er lífsins, en það gerir hann enn vissari um tilfinningar sínar í garð Robin.

Þegar Ted er með gulu regnhlífina rekst hann á Stellu og Tony. Tony kemur seinna í heimsókn og vottar honum samúð sína eftir að hafa misst Stellu. Tony býður honum starf sem kennari í arkitektúr en Ted hafnar því.

Í lokaþættinum kemst Robin að því að Barney er ástfanginn af henni. Ted ákveður að hann sé hættur að vera arkitekt og ákveður að fara að kenna frekar. Lokaþátturinn endar á því að Ted er að undirbúa sig fyrir fyrsta tímann og Framtíðar-Ted segir að ein af konunum í bekknum sé móðir þeirra.

## Aðalleikarar
* Josh Radnor sem Ted Mosby
* Jason Segel sem Marshall Eriksen
* Cobie Smulders sem Robin Scherbatsky
* Neil Patrick Harris sem Barney Stinson
* Alyson Hannigan sem Lily Aldrin
* Bob Saget sem framtíðar-Ted (aðeins rödd)

## Gestaleikarar
* Lyndsy Fonseca sem framtíðardóttir 
* David Henrie sem framtíðarsonur 
* Marshall Manesh sem Ranjit 
* Joe Nieves sem Carl, eigandi MacLarens barsins 
* Charlene Amoia sem þjónustustúlkan Wendy 
* David Burtka sem Scooter 
* Joe Manganiello sem Brad 
* Bryan Callen sem Bilson 
* Sarah Chalke sem Stella

## Þættir

## Heimildir
Þistilfjörður

**Þistilfjörður** er fjörður á Norðausturlandi, sem gengur inn austan við Melrakkasléttu en norðan við Langanes. Inn af firðinum er samnefnd sveit, láglend og grösug með grunnum dölum og lágum hæðum á milli. Þar eru allmargir bæir og fleiri bæir voru áður í heiðalöndunum inn af firðinum. 

Fjörðurinn kenndur við landnámsmanninn Ketil þistil. Þistilfjörður er rótgróið sauðfjárræktarsvæði og á Gunnarsstöðum í Þistilfirði er eitt af stærri sauðfjárbúum landsins. Þaðan er Steingrímur J. Sigfússon fyrrverandi fjármálaráðherra.

Nokkrar ár renna um Þistilfjörð og stærstar eru Svalbarðsá, Sandá, Hölkná og Hafralónsá. Þær eru nokkuð vatnsmiklar og straumharðar. Lax- og silungsveiði er í þeim flestum. Reki er hlunnindi á mörgum jörðum í hreppnum og dúntekja einnig.

Um miðjan júlí árið 2019 keypti breski auðkýfingurinn James Ratcliffe jörðina Brúarland 2 í Þistilfirði. Henni fylgja meðal annars veiðiréttindi í Hafralónsá, sem er vinsæl á meðal veiðimanna.

## Tilvísanir
Varðberg

**Varðberg, samtök um vestræna samvinnu og alþjóðamál**, eru íslensk félagasamtök, sem beita sér fyrir umræðum og kynningu á alþjóðamálum, einkum þeim þáttum þeirra sem snúa að öryggis- og varnarmálum á norðurhveli jarðar. Félagið vinnur að kynningu á samstarfi og menningu þjóða, sérstaklega störfum og stefnu Atlantshafsbandalagsins. Félagið vinnur að auknum skilningi á gildi lýðræðislegra stjórnarhátta og er í samstarfi við hliðstæð félög erlendis.

## Saga
Félagið var stofnað á Hótel Sögu, Reykjavík, þann 9. desember árið 2010. Við það runnu tvö félag inn í hið nýstofnaða Varðberg: *Samtök um vestræna samvinnu* og *Varðberg, félag ungra áhugamanna um um vestræna samvinnu*. 

*Samtök um vestræna samvinnu (SVS)* voru stofnuð 19. apríl 1958. Knútur Hallsson, síðar ráðuneytisstjóra menntamálaráðuneytisins, kynntist alþjóðasamtökunum *Atlantic Treaty Association (ATA)* árið 1958 á fundi í París en þau störfuðu sem samtök almennra borgara til stuðnings Atlantshafsbandalaginu, sem stofnað hafði verið árið 1949. Fyrsti formaður SVS var Pétur Benediktsson, sendiherra, bankastjóri og alþingismaður. Árið 1963 var Knútur Hallsson kjörinn formaður SVS og gegndi hann formennsku til ársins 1973.

Varðberg - *félag ungra áhugamanna um um vestræna samvinnu* var stofnað 18. júlí 1961 af ungu fólki úr Alþýðuflokki, Framsóknarflokki og Sjálfstæðisflokki. Félagið á rætur að rekja til ráðstefnu fyrir unga leiðandi stjórnmálamenn sem haldin var í Washington í Bandaríkjunum á vegum Atlantshafsbandalagsins dagana 26. maí til 1. júní 1960. Þrír ungir Íslendingar sóttu ráðstefnuna, hver á vegum síns flokks; Guðmundur H. Garðarsson, var þar fyrir hönd Sambands ungra sjálfstæðismanna, Jón Rafn Guðmundsson fyrir hönd Sambands ungra framsóknarmanna og Sigurður Guðmundsson fyrir hönd Sambands ungra jafnaðarmanna. Í kjölfar ráðstefnunnar fengu Íslendingar áheyrnarfulltrúa í framkvæmdastjórn heildarsamtaka ungra lýðræðissinnaðra stjórnmálasamtaka innan NATO. Guðmundur tók sæti áheyrnarfulltrúa fyrstu árin og sömuleiðis varð hann fyrsti formaður Varðbergs eftir að það var stofnað.

## Tilvísanir

## Heimild
* „*Stofnun Varðbergs - Guðmundur H. Garðarsson segir frá*“. Þjóðmál. Vor 2009. 1. heft, 5. árg. s 42-47.

## Tenglar
* Heimasíða Varðbergs og Samtaka um Vestræna samvinnu og alþjóðamál
* Viðtal við Guðmund H. Garðarsson, fyrsta formann Varðbergs, á NATO-vef Morgunblaðsins
* Viðtal við Jón Hákon Magnússon formann SVS á NATÓ-vef Morgunblaðsins
Vaðlaheiði

**Vaðlaheiði** er heiði eða fjall milli Eyjafjarðar og Fnjóskadals. Yfir heiðina lá áður Þjóðvegur 1 í fjölmörgum beygjum og sveigjum, einkum austan megin, en þar voru beygjurnar 13 talsins. Vegurinn lá hæst í um 520 m hæð og heitir Steinsskarð efst á heiðinni þar sem vegurinn liggur. Hann var lagður um 1930. Efst á heiðinni er gamall húsgrunnur og hafa sumir getið þess til að þar hafi staðið sá frægi „Vaðlaheiðarvegavinnuverkfærageymsluskúr“ en það er oft talið lengsta orð í íslensku. Endurvarps- fjarskiptastöð er á hæstu bungu norðan Steinsskarðsins (613m).

Árið 1985 var þjóðvegurinn færður út í Víkurskarð og hætt að mestu að nota gamla Vaðlaheiðarveginn. Árið 2018 opnuðu Vaðlaheiðargöng sem styttu leiðina milli Akureyrar og Húsavíkur um 16 km.

Vaðlaheiði er víðast hvar nokkuð vel gróin og af henni er mikið útsýni um Eyjafjörð og Fnjóskadal. Árið 1784 var 35 hreindýrum sleppt á Vaðlaheiði. Þeim fjölgaði nokkuð ört en hurfu af heiðinni og úr Fnjóskadalsafrétti snemma á 19. öld, sum drápust eða voru felld en önnur eru talin hafa leitað í austurátt.

Rétt sunnan Vaðlaheiðar er hið grunna Bíldsárskarð upp af Kaupangi. Þar var fyrrum vörðuð og greiðfær alfaraleið til Fnjóskadals. Landnáma segir, að Helgi magri hafi byggt sér skála að Bíldsá annað árið sitt við Eyjafjörð. Líklega hefur Helgi lagt skipum sínum skammt norðan þessa bústaðar við svonefndan Festarklett við ósa Bíldsár.  Þarna dvaldist hann í bráðabirgðaskála áður en hann fluttist að Kristnesi.

Böðvar Guðmundsson skáld orti um Vaðlaheiði, þegar hann bjó á Akureyri:

:Ó Vaðlafjallið vetrarblátt,
:þú Vaðlaheiðin svása,
:þú veitir skjól í austannátt
:er austanvindar blása.
:Þú útsýn vorri yfirleitt
:til efstu hæða lyftir
:og handan þín er naumast neitt
:sem nokkru máli skiptir.

## Tenglar
* Býst við milljarða tapi af Vaðlaheiðargöngum
* Vaðlaheiðargöng
Ingjaldshóll

**Ingjaldshóll** er eyðibýli, fyrrum þingstaður og höfuðból í Neshreppi utan Ennis. 

Ingjaldshóll er um 1 km frá Hellissandi og þar hefur staðið kirkja frá árinu 1317 og var hún fram á 19du öld þriðja stærsta kirkja landsins, á eftir dómkirkjunum í Skálholti og á Hólum, en áður var þar bænhús. Bæði var að sóknin var fjölmenn og eins mun hafa verið þar margmenni víða að af landinu á vertíðum og mun kirkjan hafa rúmað um 400 manns. sjá má merki um stærð hennar út frá hornsteinum sem þar sjást enn í kirkjugarðinum. Núverandi Ingjaldshólskirkja er elsta steinsteypta kirkja á landinu og raunar í öllum heiminum, reist árið 1903 og meðal gripa hennar er altaristafla sem danskir kaupmenn gáfu árið 1709 og lánuð var Brimilsvallakirkju 1923. Sú altaristafla sem nú er þar er eftirlíking af altaristöflu Dómkirkjunnar í Reykjavík frá 1903.
## Sögur og sagnir
Svo segir frá Ingjaldi í Bárðar sögu Snæfellsáss, að hann hafi átt í útistöðum við Hettu, tröllkonu í Ennisfjalli. Vildi Hetta þessi Ingjald feigan og gjörði honum eitt sinn gjörningsveður er hann var á sjó. Taldi tröllkonan verknaðinn fullunninn og fór að Ingjaldshóli hvar hún kvað eftirfarandi:

:::*Út reri einn á báti*
:::*Ingjaldur í skinnfeldi,*
:::*týndi átján önglum*
:::*Ingjaldur í skinnfeldi,*
:::*og fertugu færi*
:::*Ingjaldur í skinnfeldi,*
:::*aftur kom aldrei síðan*
:::*Ingjaldur í skinnfeldi.*

Ingjaldur var þarna hætt kominn, en mun hafa bjargast fyrir tilverknað Bárðar Snæfellsáss.
Sagnir hafa gengið um að sumarið 1477 hafi komið tiginn maður á skipi að Rifi og haft vetursetu á Ingjaldshóli. Hefur getum verið leitt að því að þar hafi farið Kristófer Kólumbus (1447-1506) sem þangað hafi komið til að kynna sér siglingar norrænna manna vestur um haf.

## Heimildir

* 
* 
*
Stúdentafélag Háskólans í Reykjavík

**Stúdentafélag HR** (SFHR) er nemendafélag við Háskólann í Reykjavík.

## Um félagið
Stúdentafélagið (SFHR) er hagsmunafélag stúdenta við Háskólann í Reykjavík. Félaginu ber að standa vörð um hagsmuni félagsmanna sinna sem og að auka einingu meðal nemenda skólans. Allir nemendur Háskólans í Reykjavík eru meðlimir í SFHR og eru félagsgjöld engin.

Stjórn SFHR er skipuð sjö aðilum sem sitja eitt skólaár í senn og fara kosningar fram á vorönn. Starfsemi félagsins gengur að miklu leyti út á að veita skólanum aðhald hvað varðar gæði kennslunnar og aðstöðu nemenda til náms. Félagið er því í góðu sambandi við stjórnendur skólans og er oft kallað eftir áliti stjórnar SFHR varðandi úrlausn ýmissa mála. Stjórn SFHR situr í ýmsum nefndum og ráðum Háskólans í Reykjavík, til dæmis námsráð, siðanefnd, jafnréttisnefnd og fleira. Forseti situr í framkvæmdarráði skólans sem er æðsta vald HR fyrir utan stjórnarfundi eigenda.

Hver deild við skólann hefur sitt hagsmuna- og nemendafélag sem stendur vörð um hagsmuni félagsmanna sinna. Formaður hvers félags situr í fulltrúaráði SFHR og hefur þannig áhrif á stefnur og verkefni SFHR.

Aðilar að SFHR eru sjálfkrafa aðilar að Byggingarfélagi námsmanna (BN) og Bandalagi íslenskra námsmanna (BÍSN). BN sér um byggingu og viðhald námsmannaíbúða sem standa nemendum HR til boða á nemendagörðum sem staðsettir eru víðsvegar um borgina. BÍSN, sem stendur fyrir Bandalag Íslenskra Sérskólanema, er námsmannahreyfing sem gætir hagsmuna nemenda aðildarskóla sinna og hefur SFHR verið í forystuhlutverki samtakanna. Einnig eru fulltrúar SFHR í fulltrúaráði Landssamtaka Íslenskra Stúdenta (LÍS).

Skrifstofa Stúdentafélagsins er staðsett í HR á 2. hæð í Mars (M205). Heimasíða félagsins er https://sfhr.is/

## Forsetar SFHR síðustu ár

**Listinn er ekki með öllum forsetum heldur þeim sem skráð eru í ársskýrslur félagsins síðustu ár.*
Tröllafossar

**Tröllafossar** eru við Fossatún í Borgarfirði, um 88 km frá Reykjavík og 20 km frá Borgarnesi. Tröllafossar eru fossa- og flúðasvæði í Grímsá, laxveiðiá í Lundarreykjadal. Í klettum við árbakkann er sögð vera afar skýr tröllkonumynd. Útsýni og sjónarhorn er á fjallstindinn Skessuhorn. Grímsá er mikil laxveiðiá með mörgum fossum og flúðum og á sumrin er algengt að sjá laxa stökkva upp fossana.
## Nálægir staðir
* Deildartunguhver 
* Hraunfossar
* Reykholt í Borgarfirði
* Hvanneyri
## Heimildir
*